'Groot oomblik' vir Mej. Planeet saam met Sonja Herholdt | Netwerk24
Deur Jackie Kruger 03 September 2019 08:56
Dit was vir haar 'n groot oomblik toe sy Saterdag die verhoog met die sangeres Sonja Herholdt gedeel het om vroue te inspireer.
Sonja Herholdt en Monique Best Saterdag in George.
So vertel Monique Best (19), Mej. Planeet 2019, wat Saterdag saam met Herholdt (66) by 'n damesoggend ten bate van die Tuinroete-Dierebeskermingsvereniging (DBV) in George in die Suid-Kaap opgetree het.
Herholdt het onder meer van haar treffers gesing en gepraat oor "Life is lived forward and understood backwards", wat handel oor haar ervarings en lesse oor vrouwees.
Best sê dit was 'n eer om die verhoog met Herhold te deel.
"Sy is 'n ware ikoon."
Best het aan die vroue vertel van al die struikelblokke wat sy moes oorkom voor haar kroning as Mej. Planeet 2019 in Kambodja op 1 Maart vanjaar.
" 'n Mens moet nooit bang wees vir verandering nie," sê sy.
"Jy kan dalk iets goeds verloor in die proses, maar iets soveel beters bykry."
Best en Herholdt was drie jaar gelede in Augustus 2016 ook saam op 'n verhoog toe Best as Mej. Junior George-skou gekroon is.
"Sonja was toe die seremoniemeester van die geleentheid," sê sy.
Best, wat ook Mej. Junior Tiener Suid-Afrika 2017 was, is soos Demi-Leigh Nel-Peters, voormalige Mej. Heelal, 'n oudleerling van die Hoërskool Outeniqua (Kwaggas) in George.
Best het Sondag lentedag in haar tuisdorp, George, gevier voordat sy binnekort na die buiteland vertrek as Mej. Planeet om mense bewus te maak van kwessies soos besoedeling en klimaatsverandering.